陳柏宇同強尼鬧市派米籌款 Jason想帶女女出席但要過老婆嗰關
極端天氣帶來的影響愈來愈貼身,去年夏季接連發生的暴雨反映香港亦響起了警號,藝人強尼與歌手陳柏宇(Jason)周六(20日)出席大型籌款活動,連同香港羽毛球運動員謝影雪及鄧俊文一同在灣仔利東街一起義賣,呼籲市民關注極端天氣帶來的影響,尤其是受災的貧困小農,透過捐款,長遠幫助他們脫貧自立。
對於極端天氣,強尼表示,去年8、9月接連暴雨和打風,令他最感同身受,其家居住在新界村屋頂樓,鄰居屋頂的太陽能板被大風吹走,險些吹爛其家的玻璃窗,他隨即疏散其老婆和兒子,到家中較安全的地方,雖然自己害怕,但仍要在窗邊目擊屋外情況,形容過情險象環生,相信一輩子也不會忘記,而兒子亦上了一課,相信會對極端天氣有更深刻的體會,而其就讀中學的兒子,通識課也有教授相關知識,對此有深入了解。他續指,去年8、9月拍劇時,亦親身經歷極端天氣帶來的炎夏,穿着厚衣拍攝《弊傢伙!我要去祓魔》,劇中各人亦十分辛苦,而去年的黑雨亦險些影響《反起跑線大聯盟2》的拍攝進度,若黑雨殺到,其劇中女兒便無法完成拍攝、無法趕回英國開學,直言過程驚險。
Jason則指,早前開線上音樂會時,採排和音樂會當日遇上十號風球,但幸好無現場觀眾,可以如期on show,但仍感受到極端天氣的影響。他又指,希望慢慢向女兒灌輸人類行為會影響大自然的道理。Jason被問到有沒有想過帶女兒一同義賣?Jason即透露本身想帶女兒到現場一起義賣:「差啲帶埋嚟㗎喇,因為佢禮拜六本身有興趣班,跳舞、彈琴嗰啲要學嘅,我以為今朝係cancel咗跳舞,我都諗住帶埋佢嚟,點知原來唔係cancel,點知就冇帶佢嚟。」
Jason續說:「你估唔到佢有幾多呢啲興趣班,有陣時我都覺得興趣班歸興趣班,但係有陣時有啲有意義嘅活動係可以關注多啲嘅時候,真係帶佢地去,但首先都要過咗媽媽嗰關先啦,係咪先。(媽媽係把關者?)冇錯!」因為女兒要上興趣班,所以無法出席,但強調有意義的活動應多加關注,若得到老婆這個把關者同意,便會考慮帶女兒參加更多類似活動。
強尼則被問到平常有沒有跟兒子說到氣候暖化的問題?強尼說:「我好記得啱啱同佢溫習考試嘅時候,Liberal Studies真係咁啱佢而家呢個年紀係讀緊極端天氣,咁所以喺溫書嘅時候,我發現佢係好熟,即係佢上堂都真係有留心聽,所以佢都對點應付極端天氣,譬如世界上有咩組織幫地球做緊乜嘢,佢地都好清楚,清楚過我!尤其啱啱你提到剛剛嗰個8、9月,大家係親眼目睹,我自己住村(屋)嘅,好多太陽能板真係吹咗出嚟,因為我裝嘅時候,冇諗過佢咁極端,係我地屋企都feel到嗰種驚險,所以對於小朋友嚟講,親眼睇就最好喇,咩叫極端呢,直頭去到咁嘅,啲板會飛出嚟,有機會撞埋屋企,我諗佢印象就深刻喇。」
(氣候愈來愈差,點樣令女女關注氣候暖化問題?)Jason:「我諗個諗法未必一定係直接就跳到去極端氣候嘅問題係乜嘢,然後我地點樣去解決,我諗係critical thinking少少,其實係action leads to consequences,當然good action leads to good consequences,bad action leads to bad consequences,究竟我地今時今日做緊嘅行為,係帶緊畀我地乜嘢影響呢?如果佢有呢個concept,我相信佢對做好多嘢都可以有多啲好嘅諗法,多啲好嘅方法,同埋識得自己去諗解決方法,rather than你畀個答案佢,然後要佢work backwards囉,所以某程度上,間接地要教佢,人類嘅行為係會影響極端天氣,首先就係佢唔好嘅行為係會影響到爸爸會罰佢,細細步、細細步咁樣。」
(極端天氣如何影響你地的工作?)強尼:「啱啱嗰個8、9月對我嚟講,影響係比較多,嗰陣時我拍緊劇,劇好多都係街外,嗰陣拍第一套劇就叫《反起跑線聯盟2》,有好多小朋友,飾演我個女個小朋友,其實佢專登喺英國返嚟拍,所以佢8月30就一定要走返去開學,如果嗰段時間,成日都黑雨、八號風球,如果佢停咗兩日,我地係唔知點算好,因為係冇buffer,嗰幾日我地都比較緊張,好彩最差嗰幾日就冇佢戲份。咁啱嗰段時間,我除咗拍劇,仲準備緊套音樂劇,咁已經倒數……死喇,排一日少一日,真係嗰幾日撞正冇得排,同埋入台都少咗一日,嗰次嚟講,我地係幾擔心嘅,好驚險。」
Jason:「都係啲好彩嘢嚟!我記得有一次,我係做online嘅音樂會,本身就已經係冇觀眾,但成件事係livestream,跟住show day同之前一日係打十號風,但因為我地係做冇觀眾嘅嘢,但我地可以照進行,我地喺室內做,好彩我工作係flexible啲,冇拍劇嘅schedule咁heavy,同埋絕大部分嘅嘢都係室內做,係好彩啲。」